Ανακοίνωση για την έναρξη ενδιάμεσης επανεξέτασης των μέτρων αντιντάμπινγκ που ισχύουν για τις εισαγωγές ποδηλάτων καταγωγής Λαϊκής Δημοκρατίας της Κίνας

(2000/C 278/06)

Η Επιτροπή έχει λάβει πολλές αιτήσεις για μερική ενδιάμεση επανεξέταση των μέτρων που επεβλήθησαν με τον κανονισμό (ΕΚ) αριθ. 1524/2000 του Συμβουλίου(1) σχετικά με τις εισαγωγές ποδηλάτων καταγωγής Λαϊκής Δημοκρατίας της Κίνας.

1. ΑΙΤΗΣΕΙΣ ΕΠΑΝΕΞΕΤΑΣΗΣ

Οι αιτήσεις, με βάση το άρθρο 11 παράγραφος 3 του κανονισμού (ΕΚ) αριθ. 384/96 του Συμβουλίου(2), όπως τροποποιήθηκε τελευταία από τον κανονισμό (ΕΚ) αριθ. 905/98 του Συμβουλίου(3) (εφεξής καλούμενο "βασικό κανονισμό"), υπεβλήθησαν από τις εξής κινεζικές εταιρείες: Giant China Co. Ltd, Viva Guangzhou Bicycle Corporation Ltd, Merida Industry Co. Ltd, Kenton Bicycle Group Ltd (εφεξής "οι αιτούντες"). Οι αιτήσεις ενδιάμεσης επανεξέτασης αφορούν μόνο το ντάμπινγκ.

2. ΠΡΟΪΟΝ

Το εν λόγω προϊόν είναι δίτροχα ποδήλατα και άλλα ποδήλατα (στα οποία περιλαμβάνονται και τα τρίτροχα διανομής εμπορευμάτων), χωρίς κινητήρα, που υπάγονται επί του παρόντος στους κωδικούς ΣΟ 8712 00 10, 8712 00 30 και 8712 00 80. Οι εν λόγω κωδικοί ΣΟ παρατίθενται για πληροφοριακούς και μόνο λόγους.

3. ΙΣΧΥΟΝΤΑ ΜΕΤΡΑ

Τα μέτρα που ισχύουν επί του παρόντος είναι οι οριστικοί δασμοί αντιντάμπινγκ που επεβλήθησαν με τον κανονισμό (ΕΟΚ) αριθ. 2474/93 του Συμβουλίου(4) σχετικά με τα ποδήλατα καταγωγής Λαϊκής Δημοκρατίας της Κίνας, όπως επεκτάθηκαν, δυνάμει του άρθρου 13 του βασικού κανονισμού, με τον κανονισμό (ΕΚ) αριθ. 71/97 του Συμβουλίου(5), στις εισαγωγές ορισμένων εξαρτημάτων ποδηλάτων από τη χώρα αυτή. Τα εν λόγω μέτρα διατηρήθηκαν με τον κανονισμό (ΕΚ) αριθ. 1524/2000 του Συμβουλίου μετά από σχετική επανεξέταση ενόψει της λήξης ισχύος των μέτρων.

4. ΛΟΓΟΙ ΕΠΑΝΕΞΕΤΑΣΗΣ

Οι αιτήσεις για ενδιάμεση επανεξέταση, οι οποίες παρελήφθησαν κατά τη διάρκεια της προαναφερθείσας στην παράγραφο 3 επανεξέτασης ενόψει της λήξης ισχύος των μέτρων, βασίζονται σε δεόντως αιτιολογημένα εκ πρώτης όψεως αποδεικτικά στοιχεία, σύμφωνα με τα οποία οι αιτούντες αναπτύσσουν δραστηριότητες υπό συνθήκες οικονομίας της αγοράς, όσον αφορά την παραγωγή και πώληση του εν λόγω προϊόντος, οι δε περιστάσεις έχουν αλλάξει σημαντικά, όσον αφορά το ντάμπινγκ που είχε διαπιστωθεί στο παρελθόν, και η διατήρηση σε ισχύ των μέτρων δεν είναι πλέον απαραίτητη για την εξουδετέρωση του ντάμπινγκ.

5. ΔΙΑΔΙΚΑΣΙΑ ΓΙΑ ΤΟΝ ΚΑΘΟΡΙΣΜΟ ΤΟΥ ΝΤΑΜΠΙΝΓΚ

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη ενδιάμεσης επανεξέτασης, η Επιτροπή αρχίζει έρευνα σύμφωνα με το άρθρο 11 παράγραφος 3 του βασικού κανονισμού, η οποία αφορά μόνο την εξέταση του ντάμπινγκ, όσον αφορά τους αιτούντες.

α) Ερωτηματολόγια

Για να συγκεντρώσει τα στοιχεία που θεωρεί αναγκαία για την έρευνά της, η Επιτροπή αποστέλλει ερωτηματολόγια στους αιτούντες, καθώς και στις αρχές της Λαϊκής Δημοκρατίας της Κίνας. Οι απαντήσεις στα εν λόγω ερωτηματολόγια θα πρέπει να περιέλθουν στην Επιτροπή εντός της προθεσμίας που καθορίζεται στην παράγραφο 6 στοιχείο α) της παρούσας ανακοίνωσης.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς της απόψεις τους, να υποβάλουν πρόσθετα πληροφοριακά στοιχεία, πέραν των απαντήσεων στα ερωτηματολόγια, καθώς και να προσκομίσουν τα σχετικά αποδεικτικά στοιχεία. Τα εν λόγω πληροφοριακά και αποδεικτικά στοιχεία θα πρέπει να περιέλθουν στην Επιτροπή εντός της προθεσμίας που ορίζεται στην παράγραφο 6 στοιχείο α) της παρούσας ανακοίνωσης.

Επιπλέον, η Επιτορπή είναι δυνατό να δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους. Η σχετική αίτηση πρέπει να γίνει εντός της προθεσμίας που ορίζεται στην παράγραφο 6 στοιχείο β) κατωτέρω.

γ) Επιλογή χώρας με οικονομία της αγοράς

Στην περίπτωση που απαιτούνται πληροφορίες από ανάλογη χώρα, προβλέπεται, σύμφωνα με το άρθρο 2 παράγραφος 7 στοιχείο α) του βασικού κανονισμού, να επιλεγεί το Μεξικό ως κατάλληλη χώρα με οικονομία της αγοράς, δεδομένου ότι είχε χρησιμοποιηθεί κατά την πλέον πρόσφατη έρευνα σχετικά με τις εισαγωγές του υπόψη προϊόντος. Τα μέρη που μετέχουν στην έρευνα καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που ορίζεται την παράγραφο 6 στοιχείο γ) κατωτέρω.

δ) Καθεστώς οικονομίας της αγοράς

Όσον αφορά τους αιτούντες οι οποίοι ισχυρίζονται και προσκομίζουν επαρκή αποδεικτικά στοιχεία ότι αναπτύσσουν δραστηριότητες υπό συνθήκες οικονομίας της αγοράς, ήτοι ότι πληρούν τα κριτήρια που καθορίζονται στον άρθρο 2 παράγραφος 7 στοιχείο γ) του βασικού κανονισμού, η κανονική αξία καθορίζεται σύμφωνα με το άρθρο 2 παράγραφος 7 στοιχείο β) του εν λόγω κανονισμού. Οι αιτούντες που προτίθενται να υποβάλουν δεόντως τεκμηριωμένες αιτήσεις, οφείλουν να το πράξουν εντός της ειδικής προθεσμίας που ορίζεται στην παράγραφο 6 στοιχείο δ) της παρούσας ανακοίνωσης. Η Επιτορπή θα αποστείλει έντυπα αιτήσεων προς όλους τους αιτούντες, καθώς και προς τις αρχές της Λαϊκής Δημοκρατίας της Κίνας.

6. ΠΡΟΘΕΣΜΙΕΣ

α) Προθεσμία εντός της οποίας τα ενδιαφερόμενα μέρη οφείλουν να αναγγελθούν και να υποβάλουν τις απαντήσεις στα ερωτηματολόγια καθώς και κάθε άλλη πληροφορία

Τα ενδιαφερόμενα μέρη οφείλουν να αναγγελθούν, να γνωστοποιήσουν τις απόψεις τους και να υποβάλουν τις απαντήσεις στα ερωτηματολόγια ή να προσκομίσουν οποιαδήποτε άλλα πληροφοριακά στοιχεία, εφόσον δεν προβλέπεται διαφορετικά, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν οι παρατηρήσεις τους να ληφθούν υπόψη κατά την έρευνα.

β) Ακροάσεις

Τα ενδιαφερόμενα μέρη μπορούν επίσης να ζητήσουν να γίνουν δεκτά σε ακρόαση από την Επιτροπή εντός της ίδιας προθεσμίας των 40 ημερών.

γ) Ειδική προθεσμία για την επιλογή της χώρας με οικονομία της αγοράς

Τα μέρη που μετέχουν στην έρευνα τα οποία επιθυμούν να διατυπώσουν παρατηρήσεις όσον αφορά την καταλληλότητα του Μεξικού, όπως αναφέρεται στην παραπάνω παράγραφο 5 στοιχείο γ), οφείλουν να υποβάλουν τις παρατηρήσεις τους εντός προθεσμίας δέκα ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

δ) Ειδική προθεσμία υποβολής αιτήσεων για την αναγνώριση καθεστώτος οικονομίας της αγοράς

Δεόντως τεκμηριωμένες αιτήσεις για την αναγνώριση του καθεστώτος οικονομίας της αγοράς, όπως αναφέρθηκε στην παράγραφο 5 στοιχείο δ) της παρούσας ανακοίνωσης, πρέπει να υποβληθούν στην Επιτροπή εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

7. ΓΡΑΠΤΕΣ ΠΑΡΑΤΗΡΗΣΕΙΣ, ΑΠΑΝΤΗΣΕΙΣ ΣΤΑ ΕΡΩΤΗΜΑΤΟΛΟΓΙΑ ΚΑΙ ΑΛΛΗΛΟΓΡΑΦΙΑ

Όλες οι παρατηρήσεις και αιτήσεις οι οποίες υποβάλλονται από τα ενδιαφερόμενα μέρη πρέπει να γίνονται γραπτώς (όχι σε ηλεκτρονική μορφή, εκτός αν ορίζεται διαφορετικά) και να αναφέρουν όνομα, διεύθυνση, τηλέφωνο και φαξ, e-mail και/ή αριθμό τέλεξ του ενδιαφερομένου μέρους.

Διεύθυνση αλληλογραφίας της Επιτροπής: European Commission Directorate-General for Trade

Directorate C

DM 24 - 8/37

Rue de la Loi/Wetstraat 200 Β - 1049 Brussels Φαξ (32-2) 295 65 05 Τέλεξ: COMEU B 21877.

8. ΑΡΝΗΣΗ ΣΥΝΕΡΓΑΣΙΑΣ

Όταν ένα ενδιαφερόμενο μέρος αρνείται την πρόσβαση σε απαραίτητες πληροφορίες ή δεν τις παρέχει εντός της προβλεπόμενης προθεσμίας, ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιηθούν τα διαθέσιμα πραγματικά στοιχεία.

(1) ΕΕ L 175 της 14.7.2000, σ. 39.

(2) ΕΕ L 56 της 6.3.1996, σ. 1.

(3) ΕΕ L 128 της 30.4.1998, σ. 18.

(4) ΕΕ L 228 της 9.9.1993, σ. 1.

(5) ΕΕ L 16 της 18.1.1997, σ. 55.